PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/FH/3/1/113	Bratislava 5. 10. 2006 

	Protimonopolný úrad Slovenskej republiky, odbor koncentrácií v správnom konaní číslo 0064/OK/2006 začatom dňa 8. 9. 2006 na základe oznámenia koncentrácie podnikateľom International Business Machines Corporation so sídlom New Orchard Road, Armonk, New York 10504, Spojené štáty americké, zastúpeným Mgr. Sylviou Szabó, advokátkou so sídlom na Kapitulská 15, 811 01 Bratislava, vo veci koncentrácie podnikateľov International Business Machines Corporation so sídlom New Orchard Road, Armonk, New York 10504, Spojené štáty americké a FileNet Corporation so sídlom3535Harbor Blvd., Costa Mesa, California 92626, Spojené štáty americké 

                                                  rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže            a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky      v znení neskorších predpisov v znení neskorších predpisov tak, že  s ú h l a s í         s koncentráciou  spočívajúcou v získaní nepriamej výlučnej kontroly, podnikateľa International Business Machines Corporation so sídlom New Orchard Road, Armonk, New York 10504, Spojené štáty americké nad podnikom podnikateľa FileNet Corporation so sídlom 3535 Harbor Blvd., Costa Mesa, California 92626, Spojené štáty americké prostredníctvom spoločnosti Nassau Acquisition Corp., na základe Zmluvy a plánu zlúčenia uzatvorených dňa 9. augusta 2006 medzi spoločnosťami International Business Machines Corporation, Nassau Acquisition Corp. a FileNet Corporation.

Odôvodnenie:

Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 8. 9. 2006 doručené listom zaevidovaným pod číslom 3728/2006 oznámenie koncentrácie, v ktorom podnikateľ  International Business Machines Corporation so sídlom New Orchard Road, Armonk, New York 10504, Spojené štáty americké (ďalej len „IBM“), zastúpený Mgr. Sylviou Szabó, advokátkou so sídlom na Kapitulská 15, 811 01 Bratislava (ďalej len „právna zástupkyňa“), oznamuje koncentráciu podľa § 10 ods. 9 zákona č. 136/2001 Z. z.   o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním nepriamej výlučnej kontroly podnikateľa IBM nad podnikom podnikateľa FileNet Corporation so sídlom 3535 Harbor Blvd., Costa Mesa, California 92626, Spojené štáty americké (ďalej len „FileNet“), prostredníctvom účelovo vytvorenej spoločnosti Nassau Acquisition Corp., na základe Zmluvy a plánu zlúčenia uzatvorených dňa 9. augusta 2006 medzi spoločnosťami International Business Machines Corporation, Nassau Acquisition Corp. a FileNet Corporation (ďalej len „Zmluva“).
Celá transakcia spočíva v účelovom založení spoločnosti  Nassau Acquisition Corp. (ďalej len „Nassau“) spoločnosťou IBM, čisto za účelom akvizície podnikateľa FileNet. Na základe Zmluvy dôjde k zlúčeniu spoločnosti Nassau so spoločnosťou FileNet, pričom Nassau zanikne a FileNet bude nástupníckou spoločnosťou, avšak už ako dcérska spoločnosť IBM. Tým IBM získa výlučnú kontrolu nad spoločnosťou FileNet.

  	Na základe predmetného oznámenia začalo dňa 8. 9. 2006 podľa  § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov IBM a FileNet. Predmetné oznámenie koncentrácie bolo doplnené listom zaevidovaným na úrade dňa 14. 9. 2006 pod č. 3781/2006. O začatí správneho konania úrad prostredníctvom právnej zástupkyne informoval oznamovateľa koncentrácie listom číslo 3860/PMÚ SR/2006 zo dňa 26. 9. 2006.

Nakoľko oznámenie koncentrácie ani po jeho doplnení neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 26. 9. 2006 prostredníctvom právnej zástupkyne vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

Posledné chýbajúce podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným na úrade pod             č. 3901/2006 dňa 29. 9. 2006, na základe čoho podľa § 11 zákona začala  dňa 2. 10. 2006 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnej zástupkyni účastníka správneho konania oznámená listom č. 3920/PMÚ SR/2006 zo dňa 2. 10. 2006.

Správny poplatok vo výške 100 000 Sk podľa zákona č. 145/1995 Z. z. v znení neskorších predpisov bol prevedený na účet Protimonopolného úradu Slovenskej republiky dňa 18. 9. 2006.
1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

1.1 Spoločnosť IBM

	je spoločnosťou s verejne obchodovateľnými akciami založená podľa práva štátu New York, Spojené štáty americké, ktorej akcie sú kótované na burze cenných papierov New York Stock Exchange ako aj na iných burzách cenných papierov v USA a iných štátov sveta. IBM má svoje priame zastúpenie v 174 krajinách sveta.
IBM, spoločnosti v skupine a dcérske spoločnosti sú spoločnosti s celosvetovou pôsobnosťou v oblasti vývoja, výroby, predaja a poskytovania širokej škály riešení v oblasti informačných technológií (ďalej len „IT“) zahŕňajúcich softvér, počítačové systémy (servery, úložné zariadenia, softvér) a služby (obchodné poradenstvo a služby v oblasti IT infraštruktúry). Medzi rôzne činnosti vykonávané spoločnosťou IBM patrí aj vývoj a predaj systémovej infraštruktúry, softvérového riešenia sčasti zameraného na správu IT systémov a aplikácií. 

Spoločnosť IBM je nadnárodnou spoločnosťou, ktorá vykonáva kontrolu nad viac než 500 spoločnosťami, ktoré majú formu dcérskych spoločností, organizačných zložiek alebo holdingov. Na území Slovenskej republiky kontroluje dve dcérske spoločnosti:

▪ IBM Slovensko, spol. s r.o. (ďalej len „IBM Slovensko“), nad ktorou IBM vykonáva kontrolu nasledujúcim spôsobom: IBM je 100 % vlastníkom spoločnosti IBM Word Trade Corporation, ktorá je 100 % vlastníkom spoločnosti IBM Holding B.V., ktorá je 100 % vlastníkom spoločnosti IBM Central Holding B.V., pričom IBM Central Holding B.V. vlastní 89,35 % spoločnosti IBM Deutschland a zvyšných 10,65 % vlastní spoločnosť       IBM Word Trade Corporation, kde ďalej spoločnosť IBM Deutschland   vlastní 100 % spoločnosti IBM Switzerland, ktorá je jediným spoločníkom spoločnosti IBM Slovensko. 
  Obchodný profil spoločnosti IBM Slovensko je porovnateľný s obchodným profilom a aktivitami IBM celosvetovo.

▪ IBM International Services Centre s.r.o. (ďalej len „IBM ISC“), ktorej spoločníkmi sú IBM Slovensko s 90 % - ným podielom na základnom imaní a IBM Eastern Europe Holdings B.V. s 10 % - ným podielom na základnom imaní.
Na základe uvedeného úrad dospel k záveru, že spoločnosť IBM je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2 Spoločnosť FileNet

	je spoločnosť založená podľa zákonov Spojených štátov amerických, ktorej akcie sú kótované na americkej burze cenných papierov Nasdaq Stock Market, Inc. Spoločnosť FileNet má priame zastúpenie v 90 krajinách. 
FileNet je spoločnosť s celosvetovou pôsobnosťou predovšetkým v segmente vývoja a predaja softvéru pre správu obsahu a v menšej miere tiež v segmente softvéru ISSWP a AHSM. Riešenia spoločnosti FileNet zahŕňajú správu obsahu, správu podnikových procesov zameraných na obsah a funkcionalitu potrebnú pre splnenie potrebných požiadaviek, čím umožňuje spoločnostiam lepšie spravovať obsah a procesy prebiehajúce v rámci ich činností.
Na Slovensku spoločnosť FileNet nemá žiadnu formu zastúpenia a nemá v Slovenskej republike žiadnych zamestnancov. Predaj svojej produkcie na Slovensku realizuje výlučne formou dovozu prostredníctvom tretích osôb, pričom výška obratu z realizovaného predaja je zanedbateľná.     

	Na základe uvedeného úrad dospel k záveru, že spoločnosť FileNet je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa  § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

2. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, podnikateľ IBM, výlučne za účelom akvizície podnikateľa FileNet, založil 100 % dcérsku spoločnosť Nassau. Na základe Zmluvy dôjde k zlúčeniu spoločností Nassau so spoločnosťou FileNet, pričom Nassau zanikne a FileNet bude nástupníckou spoločnosťou, avšak už ako dcérska spoločnosť IBM. 

Napriek tomu, že predmetná transakcia bola po formálnej stránke realizovaná čiastočne ako zlúčenie dvoch samostatných podnikateľov podľa § 9 ods. 1 písm. a) zákona, jej konečným výsledkom je získanie nepriamej výlučnej kontroly podnikateľa IBM nad podnikom podnikateľa FileNet. V danom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona, pričom k naplneniu skutkovej podstaty koncentrácie došlo uzatvorením Zmluvy.

3. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ IBM.
Účastníkmi posudzovanej koncentrácie sú podnikatelia IBM, ako podnikateľ, ktorý získa kontrolu nad podnikom podnikateľa FileNet, ako aj podnikateľ FileNet, nad ktorými je kontrola získavaná.

4. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Na základe predložených podkladov úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. v roku 2005, síce mnohonásobne prevyšuje zákonom  stanovenú  hranicu 1 200 000 000 Sk, avšak  celkový  obrat  dosiahnutý v Slovenskej republike v tomto období je iba u jedného z účastníkov koncentrácie vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podľa § 10 ods. 1 písm. a) zákona nepodlieha kontrole úradu.
	
Z predložených podkladov úrad ďalej zistil, že celkový obrat dosiahnutý v Slovenskej republike účastníkom koncentrácie IBM v sledovanom období bol vyšší ako 500 000 000 Sk a súčasne celosvetový celkový obrat každého z účastníkov koncentrácie presiahol zákonom stanovenú hranicu 1 200 000 000 Sk.
Na základe uvedenej skutočnosti úrad dospel k záveru, že predmetná koncentrácie podlieha kontrole úradu podľa § 10 ods. 1 písm. b) zákona. 

	Konkrétne údaje o obratoch účastníkov koncentrácie sú obsahom spisového materiálu. 

         Ďalej úrad posudzoval, či podnikateľ IBM postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa              a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených                 v písmenách a) až c) alebo v písmene e).

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie    je deň uzatvorenia Zmluvy t. j. 9. 8. 2006, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ IBM neporušil vyššie uvedenú povinnosť.

5. Relevantné trhy 

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona          a hlavných činností a aktivít vykonávaných účastníkmi koncentrácie, ako aj z podkladov a informácií predložených v priebehu predmetného správneho konania, pričom sa zameral na určenie a posúdenie takých relevantných trhov, na ktorých sa môžu prejaviť účinky predmetnej koncentrácie.

Účastník konania IBM v oznámení koncentrácie na základe skutočnosti, že obaja jej účastníci sú aktívnymi poskytovateľmi riešení v oblasti správy obsahu, softvérovej platformy a archívov pre integrovanie softvéru pre servery a softvérové riešenia pre správu hierarchického ukladania dát, zadefinoval z tovarového hľadiska nasledujúce tri samostatné relevantné trhy:
▫ relevantný trh softvéru pre správu obsahu (CM),
▫ relevantný trh softvérovej platformy pre integrovanie softvéru pre servery (ISSWP) a
▫ relevantný trh pre správu archivácie a hierarchického ukladania dát (AHSM).

Nakoľko uvedené zadefinovanie relevantných trhov účastníkom konania vychádzalo zo segmentácie trhu IT podľa verejne známeho výskumného centra International Data Corporation (ďalej len „IDC“), využívanej aj Európskou komisiou pri svojej rozhodovacej činnosti (napr. celestica/MSL, COMP/M.3316, Rozhodnutie Komisie z 18. 12. 2003, Quantum/Maxtor, COMP/M.2199, Rozhodnutie Komisie z 8. 12. 2000), úrad sa s týmto zadefinovaním relevantných trhov z tovarového hľadiska pri posudzovaní predmetnej koncentrácie stotožnil.

Úrad sa taktiež stotožnil s názorom účastníka konania aj pokiaľ sa jedná o priestorové vymedzenie vo vzťahu k predmetným tovarovým relevantným trhom, ktorý tento vymedzil ako celosvetový, pričom toto vymedzenie odôvodnil nasledovne: 

- Všetci vedúci dodávatelia CM softvéru, ako napr. spoločnosti Microsoft, EMC, Opentext, IBM a FileNet predávajú a distribuujú svoje výrobky celosvetovo. To isté platí aj pre vedúcich dodávateľov v oblasti softvéru ISSWP ako napr. spoločnosti TIBCO Inc., Sun Microsystems a webMethods, ako aj vedúcich dodávateľov v oblasti softvéru AHSM ako napr. EMC, Symantec Corp. a Zantaz. 

- Zákazníci, ktorí si zakúpili softvér pre správu obsahu a vedľajšie softvérové riešenia ISSWP a AHSM, majú z celosvetového hľadiska podobné, prípadne rovnaké požiadavky a preferencie. Veľa zákazníkov sú nadnárodné spoločnosti pôsobiace vo viacerých krajinách a softvér pre správu obsahu ako aj ISSWP a AHSM softvér pre celý podnik a svoje dcérske spoločnosti obstarávajú centralizovane. Produktové konfigurácie sú pre väčšinu krajín rovnaké, a produkty sú často dodávané zákazníkom po celom svete bez príslušnej úpravy pre danú krajinu (s výnimkou manuálu, ktorý je preložený do príslušného jazyka). Zákazníci zaplatia za softvér pre správu obsahu, ISSWP a AHSM softvér v rôznych zemepisných oblastiach porovnateľné ceny.

- Náklady na dopravu sú v porovnaní s cenou softvéru zanedbateľné, čo umožňuje predávať produkty na celom svete (CM, ISSWP a AHSM softvér je spravidla dodávaný poštou vo forme CD nosičov).

- Neexistujú žiadne obchodné bariéry, vrátane colných bariér. Zákazníci si môžu CM, ISSWP a AHSM softvér bez problémov zabezpečiť z viacerých zdrojov.
- Servis je poskytovaný najčastejšie  na medzinárodnej úrovni, a to formou emailov, call centier podpory a podobne.

Úrad súčasne pri vymedzení predmetných relevantných trhov z priestorového hľadiska bral do úvahy aj skutočnosť, že posudzovaná koncentrácia nebude mať žiadny podstatnejší negatívny dopad na hospodársku súťaž v Slovenskej republike ako aj skutočnosť, že slovenský trh IT z pohľadu geografickej pôsobnosti účastníkov koncentrácie a ich významných konkurentov je príliš malý, čo je tiež jedným z hlavných dôvodov, prečo nie sú k dispozícii žiadne relevantné štatistické informácie o daných segmentoch trhu IT pre Slovensko. 

5.1 Relevantný trh softvéru pre správu obsahu (CM)

Softvér správy obsahu vytvára, organizuje a ukladá súbory digitálnych diel bez ohľadu na médium alebo formát. Softvér v tomto segmente zahŕňa správu obsahu, správu elektronických záznamov, zobrazenie, archiváciu, správu dokumentov, správu multimédiía správu webového obsahu. Správa obsahu formuje infraštruktúru pre účely správy podnikových znalostných systémov. Nástroje pre prípravu multimediálnych výstupov (tzv. authoring tools) alebo nástroje navrhnuté na správu jednotlivých dokumentov ako napr. doručovacie systémy faxového prenosu prostredníctvom internetu (internet fax delivery systems) boli z tohto segmentu vyňaté. 

Trhové podiely účastníkov koncentrácie a ich najvýznamnejších konkurentov pôsobiacich na danom relevantnom trhu v roku 2005, ktoré boli prevzaté zo správy 2006 IDC, sú uvedené v nasledujúcej tabuľke č. 1.

Tabuľka č. 1
	    Celosvetovo		
Spoločnosť	príjem (v mil. USD)	podiel (v %)	
EMC	            361,7	        11,3 	
FileNet	            292,7	          9,2	
Hummingbird Ltd.	              88,9	          2,8	
IBM	            291,0	          9,1	
Interwoven	              92,3	          2,9	
Microsoft Corp.	            109,2 	          3,4	
OpenText	            257,4	          8,1	
Stellent	              94,4	          3,0	
Vignette	              86,6	          2,7	
Ostatní	         1.522,3	        47,6	
Celkom	         3.196,5 	      100,0	

Ako vidno z uvedenej tabuľky, spoločný trhový podiel účastníkov koncentrácie v roku 2005 na trhu IDC, vychádzajúci z celosvetového objemu predaja, bol 18,3 %. Najväčším konkurentom účastníkov koncentrácie je ECM s trhovým podielom 11,3 %, za ktorým nasleduje OpenText s podielom 8,1 %. Podiely ostatných konkurentov uvedených v tabuľke č. 1 sa pohybujú v rozmedzí od 2,7 % do 3,4 %. Z uvedeného je teda zrejmé, že predmetný relevantný trh vykazuje vysoký stupeň roztrieštenosti, o čom svedčí skutočnosť, že celkový trhový podiel 10 najväčších spoločností pôsobiacich na tomto relevantnom trhu je 52,4 % a zvyšných 47,6 % je rozdrobených medzi veľký počet menších hráčov.
Ako sa uvádza v oznámení koncentrácie, analýza IDC neberie do úvahy substitučné produkty a služby, ktoré si v súčasnosti vyberajú zákazníci ako alternatívu k CM softvéru. Pri zohľadnení substitučných produktov by sa spoločný podiel účastníkov koncentrácie znížil z 18,2 % na menej ako 5 %. V súčasnosti Vedie IDC zoznam 55 spoločností predávajúci softvér týkajúci sa správy obsahu. Okrem už uvedených skutočností sa v oznámení ďalej uvádza, že spoločnosť Open Text oznámila definitívnu akvizíciu spoločnosti Hummingbird, pôsobiacu v tejto oblasti.

5.2 Relevantný trh softvérovej platformy pre integrovanie softvéru pre servery (ISSWP) 

		Platformy pre integráciu softvéru pre servery slúžia ako podpora homogénnej a heterogénnej integrácie aplikácií v rámci podniku a plnia množstvo iných všeobecných funkcií strednej úrovne, primárne v oblasti podpory obchodu B2B, ale aj obdobných funkcií mimo štandardného podnikateľského prostredia. ISSWP poskytuje robustnú infraštruktúru ako pre automatizované podnikové procesy a toky práce tak aj pre riadenie širokej škály funkcií. ISSWP fungujú v spojení s inými produktmi ako napr. produktmi pre nasadenie aplikácií, a plnia množstvo funkcií na strednej úrovni distribuovaného viacúrovňového prostredia klientov, kódu „back-end“ aplikácií, zdrojov a obsahu dát. Účastníci sa vo svojich činnostiach prekrývajú iba v tom ohľade, že obaja poskytujú, aj keď komplementárne, riešenia správy podnikových procesov v uvedenom segmente.

Trhové podiely účastníkov koncentrácie a ich najvýznamnejších konkurentov pôsobiacich na danom relevantnom trhu v roku 2005, ktoré boli prevzaté zo správy 2006 IDC, sú uvedené v nasledujúcej tabuľke č. 2.

  Tabuľka č. 2
	    Celosvetovo		
Spoločnosť	príjem (v mil. USD)	podiel (v %)	
AT&T/Sterling Commerce	           102,9	         4,5	
BEA Systems	           116,5 	         5,1	
FileNet	             69,5	         3,1	
IBM	           400,0	       17,7	
IDS Scheer AG	             93,7	         4,1	
Microsoft Corp.	             75,0	         3,3 	
Oracle Corp.	             90,0	         4,0	
Sun Microsystems Inc.	           115,9	         5,1	
TIBCO Inc.	           269,2	       11,9	
webMethods Inc.	           126,8         	         5,6	
Ostatní	           804,7	       35,5	
Celkom	        2.264,2	      100,0	

Predmetnou koncentráciou dôjde k miernemu zvýšeniu trhového podielu podnikateľa IBM, a to zo 17,7 % na 20,8 %, pričom trhový podiel jeho najväčšieho konkurenta pôsobiaceho na danom relevantnom trhu je 11,9 %. Za nimi nasledujú ďalší traja konkurenti s trhovými podielmi presahujúcimi     5 %. Trhové podiely zvyšných konkurentov sa pohybujú v rozmedzí od 4,5 % do 3,3 %.  
Napriek skutočnosti, že na relevantnom trhu má účastník koncentrácie IBM, aj keď s relatívne malým trhovým podielom (20,8 %), vedúce postavenie, stále bude na tomto relevantnom trhu pretrvávať prítomnosť viacerých  silných a inovatívnych konkurentov, medzi ktorých patria spoločnosti TIBCO Inc. (11,9 %), webMethods (5,6 %) a Sun Microsystems (5,1 %). Okrem účastníkov koncentrácie a ich konkurentov uvedených v tabuľke č. 1, pôsobí na relevantnom trhu ISSWP väčší počet menej významných spoločností, pokrývajúcich spolu 35,5 % trhu. Súčasne, ako už bolo uvedené vyššie,     produkty IBM a FileNet poskytujú vo veľkej miere komplementárnu funkcionalitu. 

5.3 Relevantný trh pre správu archivácie a hierarchického ukladania dát (AHSM).

	Softvér pre správu archivácie a hierarchického ukladania dát zahŕňa softvér poskytujúci kontrolu založenú na autorizačných právach pre kopírovanie, presúvanie zmazanie a primárne uloženie, retenciu (iba v móde na „čítanie“ pre definované obdobie) a odstránenie (odstránenie zo sekundárneho úložného zariadenia) dát. Niektoré nástroje poskytujú sofistikovanejšie funkcie ako napr. správu založenú na obsahu, indexovanie a vyhľadávanie/získavanie dát. Do tohto segmentu patria tiež produkty slúžiace na archiváciu e-mailovej korešpodencie.

 Trhové podiely účastníkov koncentrácie a ich najvýznamnejších konkurentov pôsobiacich na tomto relevantnom trhu v roku 2005, prevzaté zo správy 2006 IDC, sú uvedené v nasledujúcej tabuľke č. 3.

  Tabuľka č. 3
	    celosvetovo		
Spoločnosť	Príjem (v mil. USD)	podiel (v %)	
AIDC	           20,6 	       3,1	
CommVault Systems Inc.	             7,6	       1,2	
Computer Associates Intl. Inc.	           28,3	       4,3	
EMC Corp.	           79,2	     12,0	
FileNet	             3,0	       0,5	
Hewlett-Packard Company	             5,1	       0,8	
Hitachi Limited	             0,1	       0,0	
IBM	         173,9	     26,4 	
Iron Mountain Incorporated	           24,8	       3,8	
Open Text Corp.	           18,0 	       2,7	
Sun Microsystems Inc.	           11,3 	       1,7	
Symantec Corp.	         125,3	     19,1	
Zantaz	           97,0	     14,8	
Ostatní	           63,3	       9,6	
Celkom	         657,5	    100,0	

Z vyššie uvedenej tabuľky č. 3 je zrejmé, že trhový podiel účastníka koncentrácie FeleNet na relevantnom trhu AHSM je zanedbateľný              (0,5 %), a teda zvýšenie trhového podielu IBM predmetnou transakciou nijako nemôže významnejšie ovplyvniť situáciu na danom relevantnom trhu z pohľadu konkurenčného prostredia. Koncentráciou dôjde k zvýšeniu trhového podielu podnikateľa IBM z 26,4 % na 26,9 %. Najvýznamnejším konkurentom účastníkov koncentrácie na relevantnom trhu AHSM je Symantec Corp. s trhovým podielom 19,1 %, za ním s trhovým podielom   14,8 % nasleduje spoločnosť Zantaz a EMC Corp. s trhovým podielom      12,0 %. Výška trhových podielov ďalších konkurentov uvedených v tabuľke    č. 3 sa pohybuje v rozmedzí od 0 % do 4,3 %. Okrem v predmetnej tabuľke uvedených spoločností, podniká na tomto relevantnom trhu viacero menej významných konkurentov, ktorých celkový spoločný trhový podiel predstavuje 9,6 %.

6. Bariéry vstupu

	Celkovú cenu vstupu (výskum a vývoj, vytváranie distribučnej siete, údržba a servis, reklama a pod.) na vymedzený trh nie je možné zhodnotiť, nakoľko táto je príliš individuálna. Ako uvádza aj účastník konania v oznámení koncentrácie, nakoľko segment požaduje high tech riešenia, t. j. riešenia s vysokou pridanou hodnotou, nie je možné tento typ podnikateľských aktivít začať bez silného IT zázemia. Údržba a servis sú v protiklade s obstarávacími nákladmi IT riešení minimálne. 

	Vytváranie distribučnej siete nie je nákladné, nakoľko veľké množstvo obchodov a predajov je uskutočňovaná cez tretie osoby. Veľké množstvo zákazníkov, ako už bolo spomenuté, sú nadnárodné spoločnosti, ktoré uskutočňujú nákup pre celú spoločnosť (t. j. pre všetky dcérske spoločnosti). Prepravné náklady v tomto prípade nehrajú žiadnu úlohu.

Určitým obmedzením môžu byť obmedzenia vyplývajúce z existencie patentov, produkčno-technických a obchodných znalostí a pod. („know-how“). Na danú oblasť sa vzťahuje systém  registrácie patentov a licencií, pričom do úvahy prichádza aj využitie práva na ochranu proti nekalej súťaži. Stále však existuje priestor na vývoj nových, komplexnejších a menej nákladných riešení, ale licencie a povolenia musia byť vzaté na vedomie a dodržiavané.  

	Pokiaľ sa jedná o možnosti prístupu k vstupom, ako už bolo spomenuté vyššie, tieto predstavuje vysoko kvalifikovaná pracovná sila, ktorá je prítomná po celom svete za rôznu cenu.

7. Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu,      ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Ako uvádza účastník konania v oznámení koncentrácie, primárnym motivujúcim faktorom navrhovanej transakcie je softvér pre správu obsahu. Spoločnosti IBM a FileNet disponujú novými technológiami, ktoré sú navzájom komplementárne, a predmetná transakcia umožní účastníkom koncentrácie zamerať sa na otázky integrácie, čo pomôže zákazníkom vytvoriť riešenia spájajúce technológie oboch spoločností. Jednou z hlavných výziev pre podnik v oblasti správy obsahu je navrhovať systémy, predovšetkým pre veľké spoločnosti, ktoré by boli schopné zvládať stále narastajúci objem dát. Systémy správy obsahu musia byť predovšetkým pre veľké spoločnosti škálovateľné a schopné rozšírenia tak, aby pokryli nové zdroje obsahu rôzneho druhu. Kombinácia odborných znalostí, skúseností a zdrojov oboch spoločností zabezpečí investície a inovačné riešenia nevyhnutné pre nové výzvy ako napr. škálovateľnosť.  Segmenty s ISSWP a AHSM softvérom pri predmetnej koncentrácii zohrávajú iba vedľajšiu úlohu. CM softvér spoločnosti FileNet predstavuje približne 73 % celosvetových príjmov spoločnosti.

	Ako už bolo uvedené v bode 5. Relevantné trhy, výška trhového podielu podnikateľa IBM na relevantnom trhu CM softvéru, ktorý je primárnym cieľom predmetnej transakcie, bude po koncentrácii 18,3 %. Pokiaľ sa jedná o relevantný trh ISSWP softvéru, spoločný podiel účastníkov koncentrácie bude necelých 21 % a spoločný trhový podiel účastníkov koncentrácie na relevantnom trhu AHSM softvéru dosiahne približne 27 %, pričom však v dôsledku koncentrácie dôjde len k nepatrnému zvýšeniu o 0,5 %.
	Z predložených podkladov a informácií úrad ďalej zistil, že okrem uvedeného horizontálneho prekrytia koncentráciou nedôjde k vertikálnemu prekrytiu aktivít účastníkov koncentrácie na žiadnom relevantnom trhu na ktorých títo pôsobia.
	Z uvedených skutočností ako aj ďalších zistených skutočností je zrejmé, že predmetná koncentrácia výraznejšie neovplyvní konkurenčné prostredia na vymedzených relevantných trhoch, nakoľko na týchto trhoch bude naďalej pôsobiť značný počet významných i menej významných hráčov.

	Vychádzajúc z uvedeného úrad dospel k záveru, že koncentrácia podnikateľov IBM a FileNet nevytvára a ani neposilňuje dominantné postavenie podnikateľa IBM, ktorého dôsledkom sú významné prekážky efektívnej hospodárskej súťaže na relevantných trhoch CM, ISSWP a AHSM softvéru.  
	Podľa § 33 zákona úrad prostredníctvom právnej zástupkyne vyzval listom č. 3949/PMÚ SR/200 zo dňa 4. 10. 2006 účastníka konania IBM, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právnej zástupkyne vyjadril listom zaevidovaným úradom dňa 5. 10. 2006 pod číslom 3963/2006, v ktorom uviedol, že nemá žiadne námietky k podkladom rozhodnutia v predmetnej veci ako ani k spôsobu ich zistenia a nemá žiadne doplňujúce návrhy.

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                       Ing. Dušan Valo
                                                              riaditeľ odboru koncentrácií

Rozhodnutie sa doručuje:

Mgr. Sylvia Szabó
advokátka 
Kapitulská 15
811 01 Bratislava